ตำนาน ดอกทิวลิป
ดอกทิวลิปราคา 1 ล้านบาท ใครได้ยินคงตกใจ และคิดว่าคนซื้อคงรวยอย่างเดียวไม่พอ ต้อง… ด้วย แค่ดอกไม้ เมื่อเหี่ยวเฉาก็ต้องทิ้งมันไป ใครจะยอมจ่ายเงินให้มากขนาดนี้...
28 ส.ค. 2560

ดอกทิวลิปราคา 1 ล้านบาท
ใครได้ยินคงตกใจ และคิดว่าคนซื้อคงรวยอย่างเดียวไม่พอ ต้อง… ด้วย
แค่ดอกไม้ เมื่อเหี่ยวเฉาก็ต้องทิ้งมันไป ใครจะยอมจ่ายเงินให้มากขนาดนี้...
แต่หากย้อนกลับไปช่วง ค.ศ. 1636 ถึง 1637 มันเป็นเรื่องที่เคยเกิดขึ้นจริง
และเป็นเหตุการณ์ที่ได้รับการยอมรับว่าเป็นฟองสบู่แตกครั้งแรกของโลก
อะไรเป็นสาเหตุของฟองสบู่แตกครั้งนี้?
เรื่องนี้ต้องย้อนความไปในช่วงปลายศตวรรษที่ 16 ในสาธารณรัฐดัตช์ (ปัจจุบัน คือ เนเธอร์แลนด์) ที่ดอกทิวลิปได้รับความนิยมอย่างแพร่หลายเนื่องจากเป็นสัญลักษณ์แสดงฐานะของผู้เป็นเจ้า
โดยเฉพาะทิวลิปสีผสม หรือ “ทิวลิปแตกสี” (Broken Tulip) ที่มีลวดลายหลายสีในดอกเดียวกันที่มีชื่อเรียกกันไปต่างๆ แล้วแต่สายพันธุ์
“Rosen” แดงหรือชมพู บนพื้นสีขาว
“Violetten” ม่วงหรือม่วงอ่อน บนพื้นสีขาว
“Bizarden” แดงน้ำตาลหรือม่วง บนพื้นสีเหลือง
ซึ่งลักษณะที่เป็นลวดลายนี้เกิดจากการติดเชื้อไวรัสของดอกทิวลิป ตามที่ทราบกันในปัจจุบันที่เรียกว่า “ไวรัสทิวลิปแตกสี”
ความนิยมในทิวลิปนั้นยังคงดำเนินไปอย่างต่อเนื่อง และเริ่มรุนแรงมากขึ้น จนถึงปี ค.ศ.1636 ทิวลิปแตกสีที่เป็นลวดลายหัวเดียวนั้น มีราคาสูงขึ้นอย่างรวดเร็ว
นักลงทุนบางคนถึงกับนำที่ดินพื้นที่ 49,000 ตารางเมตร มาแลกกับหัวทิวลิปแตกสีเพียง 1-2 หัว
ความคลั่งทิวลิปสูง จนมีเรื่องเล่าว่ามีกะลาสีเรือ เผลอหยิบหัวทิวลิปกินเข้าไป เพราะนึกว่าเป็นหัวหอม ถึงกับถูกจำคุก เนื่องจากหัวทิวลิปนั้นมีค่าเท่ากับค่าแรงงานของกะลาสีของเรือทั้งลำเป็นเวลาหนึ่งปี
หากเทียบมูลค่าเป็นปัจจุบัน หัวทิวลิป 1 หัว จะมีมูลค่าเท่าใด ?
ในช่วงหนึ่งมีการบันทึกมูลค่าการขายหัวทิวลิป 40 หัวเป็นจำนวนเงิน 100,000 โฟลริน (หรือที่เรียกว่าดัตช์กิลเดอร์)
เมื่อเทียบเป็นเงินปัจจุบัน สรุปได้ว่าหัวทิวลิป 1 หัวจะมีค่าเท่ากับ 1,163,645 บาท
ซึ่งราคาที่สูงขนาดนี้นั้น เราสามารถนำไปซื้อรถยนต์ หรือ แหวนเพชร ในสมัยนี้ได้เลย
แน่นอนว่าความบ้าคลั่งนี้จะต้องมีจุดจบ..
เมื่อหัวทิวลิปมีราคาสูงขึ้นอย่างรวดเร็วจากการเก็งกำไร โดยผู้ที่ซื้อหวังจะนำไปขายต่อในราคาที่สูงขึ้นหรือที่เรามักจะได้ยินบ่อยๆ ว่า “ซื้อแพงขายแพงกว่า”
จนกระทั่ง..
ไม่มีใครยอมซื้อในราคาที่สูงขึ้นแล้ว จุดจบจึงเกิดขึ้นโดยราคาหัวทิวลิปได้ตกลงอย่างรวดเร็ว และแทบจะหมดค่าไปในระยะเวลาเพียง 3 เดือนหลังจากนั้น
คงปฏิเสธไม่ได้ว่า อาวุธที่มีอานุภาพร้ายแรงสุดบนโลกนี้คือ “ความโลภ” ของมนุษย์
ไม่ว่ามนุษย์จะฉลาดแค่ไหน แต่ถ้าเจอความโลภครอบงำ สุดท้าย ก็คือ หายนะ
เรื่องฟองสบู่ที่คล้ายกับตำนานดอกทิวลิปก็น่าจะเกิดขึ้นบนโลกเราอีกเรื่อยๆ
ตราบใดที่ยังมีมนุษย์อยู่บนโลกนี้..
แล้วตอนนี้มีเรื่องอะไรที่คล้าย ตำนาน ดอกทิวลิป นี้อยู่บ้าง?